《和杨齐伯韵》
宋代·郭印

邪师挟幻术，念念皆狂图。
化出一切象，形容乃甚都。
佛光亦幻成，非有与非无。
烟霞异明晦，寥廓元太虚。
离娄塞其目，象罔得玄珠。
脱能如是解，安用空睢盱。
宇定天光发，岂关七尺躯。
痴儿生谤语，往往堕眉须。
乃知西方圣，勇猛真丈夫。
圣人与人同，此道谁不如。
归来但宴坐，反照自有馀。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。